

**Ja, Daniel Blake / I, Daniel Blake**

Redatelj: Ken Loach

Godina: 2016. Žanr: drama

Država: Velika Britanija, Francuska, Belgija

Trajanje: 100'

Glumci: Dave Johns, Hayley Squires, Briana Shann

Trailer filma: <https://www.youtube.com/watch?v=jOnGDe4-BH0>

Službena stranica filma: <http://www.idanielblake.co.uk/>



**Sinopsis**

Daniel Blake ima 59 godina i većinu svog poštenog života proveo je u Newcastleu radeći kao stolar. Nakon što doživi srčani udar i umalo padne sa skele, prvi put u životu treba pomoć države. „Čekajući Godota“ u jednom birokratskom uredu, upoznaje samohranu majku Katie i njezino dvoje djece Daisy i Dylana, koje je 'spasio' od urlajućeg zaštitara koji ih je, jer su samo nekoliko minuta zakasnili na termin, nasilno želio izbaciti. Daniel i Katiena mala obitelj će se sprijateljiti, pomagati si da prežive, ali će se naći uhvaćeni u bodljikavoj žici birokracije koja odobrava socijalnu pomoć u Velikoj Britaniji. Nakon Danielovog 'ekscesa' na ulici u znak bunta prema tretiranju građana, njegovi ga sugrađani javno slave, a potom dolazi do preokreta...

****



**O redatelju**

**Ken Loach** (rođen 17. lipnja 1936. u Warwickshireu na sjeveru Engleske, kao sin električara) slavni je britanski redatelj čiji se filmski uratci smatraju osnovom socijalnog realizma. Prvim filmom „**Poor Cow“** (1967.) fokusirao se na život žene, pripadnice radničke klase, čiji je suprug u zatvoru. Uslijedio je dirljiv **„Kes“** (1970.). Daljnju pažnju privukao je filmom „**Tajni plan“** (1990.), političkim trilerom smještenim u sjevernoj Irskoj, koji je osvojio nagradu žirija na festivalu u Cannesu. Loachov film „**Kruh i ruže“** (2000.) s Adrienom Brodyjem u glavnoj ulozi, govori o domaru u L.A. koji se bori za bolje radne uvjete, dok je „**Vjetar koji povija ječam**“ (2006.) prikaz irskih republikanaca koji su se 20-ih godina borili protiv britanske vladavine. Taj je film nagrađen Zlatnom palmom u Cannesu.

Budući da je socijalist po orijentaciji, Loach stvaranje filma shvaća kao kolektivni rad u kojem jednu od glavnih uloga ima pisac. „No, napisano je samo faza u procesu. Ono što je zaista važno je osjećaj autentičnosti u onome što je stvoreno“, kaže veliki redatelj.

**Nagrade**

***Cannes film festival 2016. -*** *Zlatna palma za najbolji film festivala*

* *posebna nagrada „Special mention“ Ekumenskog žirija redatelju Kenu Loachu*

***Europska filmska nagrada 2016****. – nagrada za najbolju režiju, Ken Loach*

***San Sebastian Film Festival 2016.*** *– nagrada publike za najbolji film*

***Locarno film festival 2016. -*** *nagrada publike za najbolji film*

***Stockholm film festival*** *– nagrada publike za najbolji film*



******

***„Ken Loach vratio se u velikom stilu. S protestnim vapajem za čovječnost.“***

Sight&Sound

***„Djelo bolne i dirljive važnosti“***

Variety

***„Čisti gnjev i istinska čovječnost***

***ostavit će vas ukopanima“***

Jason Solomons

***„Instant klasik“*** *The Time*

**Redatelj Ken Loach o filmu**

*„Paul (scenarist) i ja smo se bacili u potragu za pričama o okrutnostima koje su ljudi doživjeli kad im je trebala pomoć. Sve su te priče prerasle iz puke zanimacije u ideju za film kada smo shvatili da je to čin svjesne okrutnosti od strane države.*

*Država zna što čini. Zna da stvara kaos u životima ljudi. Zna da narušava njihovo zdravlje. Ekonomska struktura je toliko krhka, rješava se radnika, a treba ih kao potrošače. Zarobljeni su u kontradikciji i struktura se urušava.*

*Ljudi koji na kraju ispaštaju su oni kojima je pomoć najpotrebnija. To je razgovor koji moramo povesti. Nije dovoljno dati novac u humanitarne svrhe. Moramo propitkivati cijeli ekonomski sustav.“*

****

****

**Glumac Dave Johns o filmu**

*„Prvi tjedan smo dobili službeni obrazac od 52 stranice, prijavu za socijalnu pomoć da vidimo kako bismo se i sami snašli s time. Rekao sam Kenu da ja to ne mogu. Bilo je suludo. Što je s bolesnim ljudima ili osobama s invaliditetom koji to trebaju ispuniti, a to ne učine kako spada. I onda država zaključi da su sposobni za rad i pritom izgube pravo na financijsku pomoć.*

*Stres koji ti ljudi doživljavaju sigurno je nevjerojatan. Ovaj film želi pokazati da bi taj sustav trebao pomagati ljudima, običnim ljudima poput Dana, Katie i njezine djece. A on to ne čini i to me jako ljuti. Nadam se da će ljudi pogledati film i reći – ovo nije u redu! Bez obzira odakle dolazite, savjest vam nalaže da kažete – nećemo ovako postupati s ljudima kad su najranjiviji.“*